Жалба, подадена на 11 октомври 2023 г. — Kaili/Парламент
(Дело T-1031/23)
Език на производството: английски
Страни
Жалбоподател: Eva Kaili (Иксел, Белгия) (представители: S. Pappas, D.-A. Pappa и A. Pappas, lawyers)
Ответник: Европейски парламент
Искания
Жалбоподателят моли Общия съд:
да отмени решението от 31 юли 2023 г. на заместник-председателя на Европейския парламент, с което се отхвърля съгласно Регламент (ЕО) № 1049/2001 1 потвърдителното заявление на жалбоподателя за публичен достъп до документи относно нередности в управлението от страна на членове на Парламента на надбавките за акредитирани парламентарни сътрудници,
да осъди ответника да понесе направените от него съдебни разноски, както и разноските на жалбоподателя в настоящото производство.
Основания и основни доводи
В подкрепа на жалбата си жалбоподателят изтъква едно единствено основание, като твърди, че е налице нарушение на член 4, параграф 2 от Регламент (ЕО) № 1049/2001. По-конкретно, това правно основание се разделя на две части, при условията на евентуалност.
В първата част се твърди, че оповестяването на исканите документи не засяга защитата на съдебната процедура по дело T-46/23 пред Общия съд. Тази част също се подразделя на два довода. Първо, това оповестяване на исканите документи не засяга доброто правораздаване по дело T-46/23 пред Общия съд. Второ, това оповестяване на исканите документи не засяга принципа на равните процесуални възможности.
Във втората част се твърди, че при всички положения е налице по-висш обществен интерес от оповестяването.
____________
1 Регламент (ЕО) № 1049/2001 на Eвропейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисиятa (OB L 145, 2001 г., стр. 43; Специално издание на български език, 2007 г., глава 1, том 3, стр. 76).